राणाजी की द्वेष-बुद्धि देखकर मीरा द्वारका में जाकर बस गईं। उधर बाद में राणाजी को मीरा की भक्ति के स्वरूप का ज्ञान हुआ तो उन्हें बड़ा भारी मानसिक पश्चाताप हुआ। उन्होंने बहुत-से ब्राह्मणों को द्वारका भेजा और उनसे कहा कि जैसे भी बने, आप लोग मीराबाई को वापस ले आईये। वे आकर मुझे प्राणदान देकर जीवित करें। ब्राह्मणों द्वारा द्वारका जाकर विनती करने पर मीरा ने वापस आने से इन्कार कर दिया। अब ब्राह्मण अन्न-जल त्यागकर मीराबाई के द्वार पर धरना देकर पड़ गए। ब्राह्मणों के हठ को देखकर मीरा ने कहा- ‘अच्छा तो मैं रणछोड़लाल जी से विदा हो आऊँ।’ ऐसा कहकर मीरा मंदिर में गई। भगवान के सन्मुख विनती करते हुए इस आशय का पद गाया कि ‘प्रभो, मुझ दीन-हीन को अपने चरणों में रखिए, अथवा त्याग कर दीजिए, जैसी आपकी इच्छा। पद-कीर्तन एवं नृत्य करते-करते मीरा श्री रणछोड़ जी में लीन हो गई। इसके बाद फिर किसी ने उनका दर्शन नहीं पाया।